LidanRubinov/Halacha-QA huggingface dataset:
שאלה: למה לאשה אסור ולגבר מותר?: יש לי מישהי חילונית בעבודה ששואלת שאלה שקשה לי להשיב עליה: למה לאישה אסור לרקוד בפני גבר ולעומת זאת לגבר מותר לרקוד בפני אישה למשל בחתונה? ניסיתי להסביר לה שהיצר של גבר והיצר של אישה שונה, אבל זה לא מניח את דעתה ונראה לה כנוע ולמה אישה צריכה להענש בגלל שגבר לא מסוגל לכבוש את יצרו. אפשר עזרה? ניסוח שיניח את דעתה ויגרום לה לרצות להיות צנועה.
תשובה: מידת הקדושה קשורה להעמקה בנושא הקדושה. ההבדל העיקרי בין התרבות המערבית לתרבות היהודית נוגע לנושא הקדושה. התרבות המערבית חושבת שאנו חיים בעולם הזה. הקב"ה ברא את הטבע. הטבע הוא טוב. לכן כל מה שמתעורר מבחינה טבעית הינו טוב. כל חסימה בזרימה הטבעית שמציפה אותנו היא חסרון. אולם התורה מלמדת אותנו, שלפחות, לאחר הנפילה של האדם והגרוש מגן עדן אנו נמצאים בעולם שבו לא נכון לומר שתמיד כל מה שמתחשק לנו מבחינה טבעית יביא אותנו למקום הכי טוב שאנו יכולים להיות בו. ערך הקדושה הינו התובנה שהאדם הוא ברמה גבוהה יותר מעולם הטבע. האדם יש בו צלם אלוקים. המעלה של האדם היא בכך שכל דבר הוא יכול לעשות כאדם ולא כבהמה. נכון שיש לנו חלקים באישיותנו שהם כלפי חוץ נראים כדברים המשתפים אותנו עם הבהמה. אולם אנו מאמינים שבידינו היכולת לעשות הבדלה ביננו לבין הבהמה. אם אנו ניגש לכל דבר שאנו עושים בעולם מתוך הצד העליון והמעולה שיש בנו נצליח לגעת בעולם לא בדרך הטבעית שהיא במקרים רבים באה מצד מה שיש לנו באופן ראשוני ללא עבודה, שזה דברים שאנו עושים עם הגוף שלנו שהוא דומה לחלק הבהמי. יש לנו אתגר לעשות כל דבר עם המשמעות האנושית המייחדת אותנו. הדבר במיוחד בולט בענין היצר המיני והקשר שיש בין איש ואישה. הדבר הראשון שבו אנו רואים הבחנה בין איש ואישה לבין בהמה זה בנוגע לאופי הקשר בין הזכר לנקבה. הקשר שבין הזכר לנקבה אצל בעלי חיים קשור לכך שזה זכר וזו נקבה. לכן אין משמעות לכך שהקשר יהיה קבוע אם אותו בן זוג. אצל הבהמה הצד שגורם לקשר זה ההבדל של המין. אולם אין קשר אישותי. לעומת זאת אצל האדם הקשר בין האיש לאישה הוא על בסיס אישותי. האיש צריך לאהוב את אישתו לא משום שהוא זכר והיא נקבה אלא רק על בסיס מה שהוא איש פלוני והיא אישה פלונית. זהו תוכן ההבדל בין התעוררות בין המינים אצל הבהמה לבין מה שצריך להתרחש אצל האדם. על פני הדברים היינו אומרים שאולי המעלה המשובחת שכל הקשר בין האיש לאישה לא צריך ליגוע לצד החיצוני וליופי החיצוני. אולם הקב"ה נתן לנו מתנה מופלאה שקוריאם לה הרגשה של יופי והתענגות גם בצדדים החיצוניים. זה נועד להקל עלינו, על הקשר בין האיש והאישה, ונועד בכדי שיהיה לנו תחושת שלמות והתענגות בקשר שבין האיש והאישה. ודאי שהערך של היופי הוא רק עם הוא בא כהשלמה לקשר הפנימי. כאן הקב"ה עשה הבדל בין האיש לאישה. האישה היא נבראת בצורה שהצד החיצוני אצלה יותר יפה יותר אסטטי. כך אמרו חכמים אין אישה אלא ליופי. כאן עומדת הבחירה של האישה האם היא רוצה את המתנה הזה להפקיר ולהתשמש בה בלי הצד האנושי, להשתמש ביופי שלה בצורה סתמית או שהאישה מבינה שככל שהיא תדע להצניעה את היופי שלה רק לזמן למקום ולאיש שבו היא בוחרת היא תדע לתת העצמה והאנושיות למתנה הנפלאה שנתן לה הקב"ה. אקווה שהדברים מבוארים. אם יש עוד שאלה ניתן לשאול שוב.
שאלה: הגעלת כלים באירוע גלאט: אני מתחתן בעוד כחודש בע"ה, האולם בו החלטתי לעשות את האירוע הינו אולם עם כשרות רגילה (בשר לא חלק). האירוע שהזמנתי הוא עם בשר חלק. דיברתי עם המשגיח והוא טוען שיש להגעיל את הכלים ביום האירוע לפני הבישול דבר מורכב אך מעשי לכשעצמו. האם זה הגעלת הכלים היא חומרא, ולפי איזה פוסק זה אסור והאם יש פוסק שמתיר?
תשובה: הגעלת כלים נחשבת לחומרה אם לא בשלו בתוך מעת לעת בשר לא חלק, אך אם השתמשו באותו זמן לבשר לא חלק, יש בזה יותר מחומרה וכמעט חיוב הלכתי להכשרת כלים.
שאלה: גישת הציונות הדתית כלפי החוק: אני לא מגדירה את עצמי כאדם דתי, ותמיד הייתה לי שאלה. אני משתדלת לשמור על החוק, גם אם אני לא מסכימה איתו, מתוך הכבוד שלי כלפי הדמוקרטיה וכלפי הרוב. אם יש חוק שהוחלט ע"י הרוב (שמיוצג ע"י הכנסת, במקרה שלנו) אני רואה את עצמי מחוייבת ללכת על פיו, גם אם דעתי האישית היא שונה, כמו שאני מצפה שאחרים יעשו, אחרת נגיע למצב של אנרכיה. תמיד הייתה לי הרגשה שחלק גדול מהדתיים לא יתחשבו בחוקי המדינה אם הם לא תמיד בדיוק תואמים את ההלכה, מה שהתבטא בין היתר בחוסר המוכנות לקבל את ההתנתקות (החלטה שהתקבלה ע"י רוב) והניסיון לחבל בה בדרכים אלימות לא דמוקרטיות. אני מאוד בעד ביקורת, הפגנות וכל היוצא בזה, אך כל עוד זה במסגרת החוק והדמוקרטיה. האם בממסד הרבני או בציונות הדתית ישנו כבוד לחוק במדינת ישראל גם הוא לא חופף את ההלכה?
תשובה: אדם מאמין בקדושת התורה יודע שהתורה נצחית וכל שלטון בעולם הוא חולף. אמנם יש להתחשב בחוקי השלטון כי ללא שלטון מסודר יכולה להיות אנדרלמוסיה שהיא מסוכנת יותר משלטון גרוע, אבל יש למצוא את הדרך איך להמנע בכל אופן מלעבור על שום איסור מן התורה או מחכמים בלי לגרום מחלוקת. ברור שמדינת ישראל יקרה לנו ואנו רוצים לשמור עליה מכל משמר, אולם על קברניטי השלטון לדעת שבמדינה יהודית אין לכפות בשום אופן על שומרי המצוות לעבור עבירה. דבר זה הגיוני אפילו לגבי בני דתות אחרות כמו המוסלמים או הנוצרים ששום מחוקק לא יעלה בדעתו לכפות עליהם לבזות את דתם. ואם הוא כן יעשה זאת עליו להבין שהאחריות על התגובות העלולות לבוא בעקבות מעשהו מוטלת עליו ולא עליהם. כל מחנך בעל שכל מבין שלא כופים על תלמיד מעשים הנוגדים את טבעו או מורשתו כי זה נוגד את החינוך. מחנך השואף להצלחה בחינוך משתדל בשכל ישר לחנך על פי טבע המתחנך ולא בניגוד לו. כך ראוי גם לכל שלטון הרוצה להצליח בשלטונו.
שאלה: מיחזור אשפה קומפוסט בשמיטה: האם מותר לבצע קומפוסטיזציה על הקרקע בשמיטה למיחזור פסולת לאדמה?
תשובה: אין להיטיב את הקרקע בשביעית, ועל כן אין לפזר דשן וקומפוסט על האדמה, אלא א"כ יש צרכים מיוחדים שלא הוזכרו בדבריך. בברכת התורה והארץ הרב יהודה הלוי עמיחי.
שאלה: טעות בקריאת שם בברית: האם יש בעיה אם בברית המילה מי שאמר את הברכות לא שמע כראוי את השם מהאב ואמר שם אחר, ורק ב"מי שברך" שעושים לתינוק אחרי קריאת השם אמר את השם הנכון?
תשובה: לא. אין בעיה. מזל טוב.
שאלה: תפילות של סנדק בברית: מהן התפילות הנהוגות, אצל אשכנזים שאמור להגיד הסנדק - במקרה זה הסבא בזמן ברית המילה?
תשובה: יש הנוהגים לומר לשם יחוד. ניתן למצוא בסידור בית יעקב וכן מובא בספר אוצר הברית (אנציקלופדיה לענייני מילה ר' יוסף ויסברג) עמ' שלב. הרב יאיר וסרטיל
שאלה: בחירת מקום חינוך לבניי: לפני מספר שנים חזרתי בתשובה, דרכו של הרב קוק זצ"ל היא זו שפתחה את ליבי ליהדות, אהבת ישראל ולימוד הזכות שבמשנתו קסמו לי מאוד. אולם, למרות זאת רציתי לשמוע את דעתו של כבוד הרב בעניין בחירת מקום חינוך לילדים. האם לדעת כבוד הרב ישנם בציבור הדתי לאומי תלמודי תורה לילדים וישיבות קטנות לנערים ברמה שווה לציבור החרדי מבחינת רמת לימוד התורה ויראת השמיים? (אם תשובתו חיובית, אודה לכבוד הרב אם יוכל לתת מעט פרטים על מקומות וכו ).
תשובה: יש ויש בחינוך הדתי הלאומי תלמודי תורה, שאינם נופלים מתלמודי תורה של הציבור החרדי. אפילו עולים עליהם בכמה דברים. בישוב בית אל לדוגמא יש תלמוד תורה במסגרת בית הספר ועוד תלמוד תורה שער השמים, שבהם מתחנכים הילדים ליראת שמים ואהבת תורה. ויחד עם זה לאהבת הארץ והעם. וזה לא פוגע בלימוד התורה אלא אף מחזק. וכך יש בעוד ישובים. התלמידים במקומות אלו מגיעים להשגים למודיים בתורה לא פחות מאשר בציבור החרדי.
שאלה: סוכה ששלוש דפנות לבוד: עשינו סוכה ששלש מהמחיצות שלה עשויות לבוד. משנ"ב בסימן תר"ל סק"ז פוסל סוכה כזאת. האם סוכה ששלש וחצי (בדיוק) מחיצות לבוד כשרה לשיטה זאת?
תשובה: תוסיפו דפנות מאריג.
שאלה: אכילת אורז מחוץ לסוכה: האם מותר לאכול אורז מחוץ לסוכה או שזה נחשב כאכילת קבע שחייבת בסוכה, בגלל שברכתו מזונות? וכמו כן האם ניתן לברך על אורז לישב בסוכה?
תשובה: אורז אינו מחמשת מיני דגן ומעיקר הדין מותר לאוכלו מחוץ לסוכה, אולם אם אדם קובע סעודה עליו מן הראוי לאוכלו בסוכה ללא ברכת לישב בסוכה.
שאלה: משחה בעקבות מחלה בשבת: בעקבות אגזמה בעור רופאת עור אמרה לי למרוח משחה פעמיים ביום, ובנוסף קרם נגד יובש שלוש פעמים ביום. שניהם לא נוזליים, ולא נספגים בקלות. האם יש אפשרות למרוח אותם בשבת?
תשובה: מריחה אסורה, אך מותר ללחוץ על השפופרת להוציא משחה ולהניחה על המקום ללא מריחה.
שאלה: אזיקונים מקבלים טומאה בגלל בית קיבול?: לגבי אזיקוני פלסטיק לחיבור הסכך - ודאי שאם מדובר בסכך שאינו עומד ברוח מצויה והחיבור אינו נעשה ישר אל הדפנות כדי שלא יהיה זה מעמיד שאין גידולו מן הקרקע, זה ר. אך זה אם נניח שהאזיקונים אינם מקבלים טומאה ודינם כדין חבל פשתן ולכן מותרים בהרחקה שכזו (כמעמיד של מעמיד). אך לאזיקונים, על אף שהם עשויים פלסטיק, יש בית קיבול וע"כ אני חושש שהם כמין כלי, האם אין דינם כדין מסמר שהוא כלי המקבל טומאה ולכן אסור מדאורייתא?
תשובה: אזיקונים פסולים לסכך מהתורה משום שאינם מן הצומח.
שאלה: עציץ נקוב בשביעית: עציץ נקוב המונח בבנין בקומה שניה ומעלה, שמעתי בשם החזו א זצ ל שיש לאסור משום שיונק, ואני לא מבין איך הוא יונק, ואם כן יוצא שבשבת יהיה אסור לעבור בקומה התחתונה תחת מקום העציץ משום תולש?
תשובה: שאלה זו כבר הובאה בספרי אחרונים, ואמנם הנטייה היא שאין יניקה בקומה עליונה אא"כ מונח על הקרקע. אולם אפילו אם נסביר שיש יניקה מלמעלה היינו בקביעות, אבל ביטול יניקה זמנית איננו מוכיח שיש בו עקירה. בברכת התורה והארץ הרב יהודה הלוי עמיחי.
שאלה: מזוזה בפתח שהוא חלון: יש לי מרפסת קטנה שיוצאת מחדר השינה. היציאה למרפסת היא דרך חלון גדול האם אני צריכה מזוזה?
תשובה: אם זה דלת מזכוכית, חייב במזוזה. אך אם זה חלון שאינו מיועד ממש לכניסה ויציאה, אין חיוב.
שאלה: סוכה במרפסת ודופן עקומה: יש לי סוכה במרפסת, כמו כל הסוכות הרגילות שבונים בתוך מרפסת סגורה בבנינים גבוהים עם גג נפתח וכך היא נראת: יש חור בתקרת המרפסת (גג נפתח), שזהו מקום הסכך ומתחתיו 2 קירות צמודות של המרפסת ובהמשך הגג הנפתח בתקרה יש תקרה רגילה עד ל-2 קירות שמרחקן מהגג הנפתח הוא כ-1.40 מ (כמו דופן עקומה). א. האם הסוכה כשרה? ב. ואם לא, מה צריך לעשות, אם אני אוסיף בד מצד אחד כך שיהיו שלוש דפנות מה החוזק שהבד צריך להיות? (והאם יש הבדל לדעות השונות?)
תשובה: אם לסוכה יש שיעור של ז' טפחים הסוכה כשרה.
שאלה: עגבניות שנשארו בשטח: אם אדם לא מכר את השטח שלו והוא בא ואמר לי נשארו לי עגבניות בשטח והם הפקר, האם מותר לי להישמש בהם והאם חלה עליהם קדושת שבעית?
תשובה: העגבניות הם קדושת בקדושת שביעית. עליך לאכלם בקדושת שביעית ולשמור את השאריות, ואין לסחור בהם. בברכת התורה והארץ הרב יהודה הלוי עמיחי.
שאלה: שמיעת מוזיקה ישראלית: אני נמצאת כרגע בשירות לאומי. אנחנו שתי בנות בדירה, חברה שלי ואני. אני מאד משתדלת לשמוע רק שירי קודש ולשותפה שלי זה מאד מפריע מפני שחשוב לה לשמוע גם מוזיקה ישראלית בדירה ואנו נמצאות בדירה בערך באותן שעות. מה הרב מציע לנו לעשות?
תשובה: כדאי למצוא שירים ששמיעתם מקובלת על שתיכם. או לשמוע באוזניות כל אחת את הרצוי לה מבלי להציק לחברתה, במידה ולא ניתן להגיע בשיחה משותפת להסכמה על מה שמאוד רצוי לאחת והכי פחות מפריע לחברתה, בתנאי שהנהגה זו תהיה דו סטרית.
שאלה: צריבת דיסק רב פעמי בחול המועד: איסור צריבת דיסק חדש בחול המועד אסורה משום עשיית כלי. אך אם הדיסק ניתן לשיכתוב מספר מעמים (מחיקתו וצריבה מחדש באותו הדיסק) יהיה מותר לצרוב בחול המועד?
תשובה: כל צריבה חדשה היא עשיית כלי.
שאלה: הנחת תפילין לפני גיור: אני לא מגוייר, ואני רוצה להתחיל להניח תפילין, ואחר כך לעשות גיור. האם אני יכול להניח תפילין כשלא עשיתי גיור עדיין?
תשובה: מצאנו בח שלגוי אסור לשמור שבת, ולכן גם כשהגוי עומד להתגייר ולומד את היהדות, יש לו לעשות איזה שהוא דבר שהוא חילול שבת. אך לא מצאנו איסור זה בשאר מצוות ולכן מבחינה עקרונית אין איסור לגוי טרם גיור להניח תפילין ובתנאי שעושה כן ע"מ ללמוד איך להניח תפילין לכשיתגייר.
שאלה: הדפסת דרשה בחול המועד: לבן שלי יש בעז"ה בר מצווה בא חשוון, וזה יוצא מיד אחרי סוכות, ככה שאין יותר מדי זמן. הדרשה נמצאת על המחשב והילד צריך ללמוד אותה ורציתי לדעת האם יש היתר להדפיס אותה בחול המועד, כדי שיוכל ללמוד ממנה?!
תשובה: האם אינו יכול ללמוד אותה בינתיים מן המחשב עצמו?
שאלה: מסירת החלק בעולם הבא: ראיתי שהרב השיב בסוף תשובתו: "תמסרי את החלק שלך בעולם הבא כדי שיבוא המשיח לכל ישראל שמחכמים לביאת המשיח". אינני מבין. האם אדם אמור להתפלל למסור את חלקו בעולם הבא כדי להביא את המשיח, מה המשמעות של זה, ומהו המקור?
תשובה: זה היה דרך ביטוי לכך שאדם יעשה טוב בעולם לא משום שהוא חושב על עצמו אלא משום שהוא רוצה בגילוי הקב"ה בעולם ולשם כך הוא מוכן למסור את כל מה שיש לו. וגם אם יש לו חלק בעולם הבא הוא מוכן לתת זאת בשביל הקב"ה. זוהי המשמעות של עבודת ה' שלא על מנת לקבל פרס אלא לשם ה'. למדתי זאת משיחה של מורי ורבי הרב צבי יהודה קוק אשר היה מלמד על משה רבינו לאחר חטא העגל שביקש מהקב"ה "אם אין מחני נא מספרך אשר כתבת" ובודאי ספרו של הקב"ה הוא ספר החיים ספר עולם הבא. משה רבינו היה מוכן לתת את כל העולם הבא שלו בשביל שיתקדש שם ה' בעולם דרך עם ישראל. יש סיפורים רבים על גדולי ישראל שהיו מוכנים לתת חלק מן העולם הבא שלהם עבור מטרות נשגבות. ודאי שאין מחויבות כזו בתורה אולם זו מידת חסידות. וראה במסילת ישרים בהגדרות שלו על מידת החסידות. אם כן יש כאן עצה של מידת חסידות ולא דבר שכל יהודי חייב לעשותו.
שאלה: נישואי כהן ובת גיורת: אני גיורת בת לאב ולאם גויים. התגיירתי לפני 13 שנה כאן בארץ, גיור אורתודוקסי אחרי-שהתחתנתי בחו"ל עם יהודי. נולדו לנו שלוש בנות שעברו טבילה אתי, כשהן בנות 5 וחצי, 3 וחצי, ושנה וחצי. האם לבנות שלי מותר להתחתן עם כהן?
תשובה: כל גיורת אסורה להינשא לכהן ואין הבדל בין אם התגיירה בגיל קטן או גדול (אבן העזר סימן ו). הרב יהודה אודסר.
שאלה: העתקת צמח מאדמה לעציץ: האם מותר לי בשמיטה להעביר צמח שגדל באדמה בחצר ביתי לתוך עציץ?
תשובה: כן, ובתנאי שלא תוסיף עוד אדמה או חמרי הצמחה. בברכת התורה והארץ הרב יהודה הלוי עמיחי.
שאלה: העברה מהמחשב לכרטיס זיכרון בחג: ראיתי שאסור להעביר קבצים מהמחשב לדיסק ולצרוב אותו בחול המועד, האם מותר להעביר קבצים מהמחשב לכרטיס זיכרון של הפלאפון?
תשובה: אם כרטיס הזכרון מכיל קבצים נוספים, דינו כמו הוספת זכרון למחשב עצמו.
שאלה: אכילת הפקר ורכישת שתילים בשמיטה: 1. יש בביתי עץ לימון שיש עליו פרי. האם ניתן לתת לאנשים לאכול מהפרי למרות שחלפו שנתיים וחצי מיום נטיעתו? 2. האם ניתן לרכוש מערבים שתילים לגינה במטרה שישמשו כגדר חיה. וכמובן אם ניתן לשתול עצי פרי קטנים בגינה?
תשובה: 1. נא לפרט מתי הייתה השתילה, ואם היה שתיל בגוש או לא. 2. אין לשתול בשביעית אפילו גדר חיה, ובודאי לא עצי פרי קטנים. בברכת התורה והארץ הרב יהודה הלוי עמיחי
שאלה: היתר מכירה לפח שמיטה: איזה גידולים יש בהם קדושת שביעית וצריכים פח שמיטה, לדוג היתר מכירה, סחורה של גוי בארץ ישראל וכו לפי מה שלמדתי סחורה של גוי אין בה קדושת שביעית, מה קורה עם היתר מכירה האם יש בו קדושת שביעית או לא והאם הוא צריך פח שמיטה?
תשובה: פירות וירקות של היתר מכירה הם פירות נכרים מבחינת הדין, ועל כן אין בהם קדושת שביעית, אמנם הרב קוק זצ"ל המליץ שינהגו בהם קדושת שביעית כהידור. בברכת התורה והארץ הרב יהודה הלוי עמיחי.
שאלה: הרחקה בין עוף לחלב: יש האומרים כי יש לשמור בין אכילת עוף לחלב ארבע שעות בלבד ולא שש כמו בבשר, מכיוון שהעוף מתעכל מהר יותר, האם זה נכון?
תשובה: לא מצאתי דעה כזו. השו"ע (יו"ד סימן פט, א) וכן כל הפוסקים לא חילקו בין בשר לעוף. הרב יאיר וסרטיל
שאלה: תשובה בחלום למציאת בן זוג: אני עדיין רווקה. מישהי אמרה לי שאני לא מבקשת בצורה נכונה מה, כלומר, אני מפרטת בבקשתי לה איזה בעל אני רוצה, תכונות, מראה חיצוני וכו - ממש באה בדרישה ועל זה ה יעניש אותי. ואולם מישהי אחרת אמרה שמה הוא אבינו וממנו כמו מכל אב ילדו ייכול לבקש ולדרוש ללא פחד. מה נכון ומה תפילה או סגולה נכונה למציאת בן זוג בהקדם, וכן שמעתי שמי שמוטרד מעניין כלשהו יכול לבקש לקבל תשובה לשאלתו כשהוא ישן מה. איזו תפילה צריך להגיד לפני ובכלל מה הפרוצדורה בדבר?
תשובה: הדרך הנכונה להתפלל אל הקב"ה בדרך מפורטת ולומר בפניו מה שנראה לנו שטוב לנו. אולם להוסיף בין בלב ובין בפה שאם הקב"ה ידאג לנו בדרך אחרת ממה שאנו מעלים על ליבנו נקבל זאת בשמחה. אחרי הכל הראיה שלנו מוגבלת ואין אנו יודעים את העתידות ואין לנו הבנה במה שקורה אחרי הפרגוד כך שאנו נותנים מקום לקב"ה להיכנס אלינו לחיים כפי רצונו. ודאי שהתפלה היא לא דרישה מהקב"ה. התפלה היא בתחנונים. רק צדיקים גדולים במקרים מאד חריגים יכולים לבוא אל הקב"ה בדרך של תביעה. בדרך כלל אפילו גדולי גדולים מבקשים מהקב"ה לא מכוח זכויותיהם ומכוח מה שמגיע להם אלא הם מבקשים ברחמים במתנת חינם. כך כתוב על יעקב אבינו שאמר "קטונתי מכל החסדים ומכל האמת אשר עשית את עבדך". הסגולה לזיווג היא תפלה מהלב כמו שאת מתפללת ומידות טובות. במיוחד יש להרבות במידת החסד. בזכות החסד האדם זוכה לחיים. כך מצאנו את בועז אומר לרות המואביה שהיתה מיואשת מלהקים משפחה שהיא זוכה להקים בית בזכות מידת החסד שהיה בה. כעיצה טובה היתי מייעץ לך להיות פתוחה לסגנון שונה ממה שיש לך בראש. מותר לך לחלום איך את רואה בענייך את בעלך העתידי. אולם כשאת נפגשת עם מישהו תנסי לזרום עם מה שיש. אף פעם החלום והמציאות אינם דומים. תמיד יש פער בין החלום למציאות. לפעמים המציאות היא פחות מהחלום. ולפעמים יש הפתעות טובות ויש מציאות שהיא גדולה מהחלום. בעיקר תנסי לחפש אדם עם לב טוב וירא שמים. שאר הדברים הם ענפים של שני הדברים האלו שהם העיקר. צבע העניים יכול להוסיף לשמחה. אבל לפעמים ניתן להתרגל לצבע אחר. בנוגע לצורך שלך לקבל תשובה דרך חלום. יתכן שיש לך צורך לודאות. אולם לצערי לא דרך חלומות תזכי לודאות. הודאות צריכה לבוא ממקורות יותר פנימיים באישיות שלנו. אני בטוח שכשתמצאי את הזיווג שלך יהיה לך צופן פנימי שתרגישי שזה הזיווג שלך. הצליחי ותבשרי לנו בשורות טובות.
שאלה: צריבת דיסק בחול המועד: רציתי בבקשה לדעת מה פוסק הרב לגבי צריבה של דיסק בחול המועד, דהיינו לקחת דיסק ריק ולצרוב עליו שירים או כל דבר אחר, ראיתי שיש האוסרים משום יצירת כלי ורציתי את הדרכת הרב בנידון?
תשובה: זה לא נחשב יצירת כלי, וכן ההקלטה הזו לא נחשבת ככתיבה שח אסרו.
שאלה: קידוש ללא פת בסוכה: בעת קידוש בסוכה, על יין, אבל כשאין פת. (יש מזונות פרי העץ, פרי האדמה ושהכל, אבל אין פת ואין ודאות כמה מזונות יאכל). האם יש לברך "לישב" או לא. האם יש דעות שונות בענין, אפשר להפנות למקורות?
תשובה: במקרה שרק שתה רביעית יין ואינו אוכל: נחלקו האחרונים אם השותה יין באופן של קביעות (כגון בני חבורה שקבעו לשתות, וכן כשעורכים קידוש בסוכה) חייב בסוכה. דעת הרמ"א שאינו צריך (סימן תרל"ט סע' ב), אולם דעת הב"ח ועוד אחרונים שצריך, ולכן למעשה יש לקדש בסוכה אך לא לברך "לישב בסוכה", אמנם לכתחילה ראוי לאכול מזונות כביצה ולקבוע עליהם סעודה (משנה ברורה ס"ק יג). כמו כן רצוי לאכול גם מזונות משום שצריך שהקידוש יהיה במקום סעודה, ויש דעות שרביעית היין של הקידוש אינה נחשבת לסעודה. אם גם אוכל כביצה מזונות: יברך "לישב בסוכה", ואע"פ שביום חול יש ספק אם לברך על שיעור זה, בשבת עליו לברך כיוון שבדעתו להחשיבה לסעודה (משנה ברורה סקט"ז). הרב יאיר וסרטיל
שאלה: המתנה בין חלב לבשר: רציתי לדעת למה בין החלב לבשר אין צורך לחכות זמן אלא רק לשטוף טוב את הפה, הרי גם לחלב לוקח זמן להתעכל בבטן?
תשובה: הטור (יו"ד סימן פט) מביא שני טעמים לצורך לשהות לאחר אכילת בשר: הטעם הראשון הוא שחתיכות מהבשר נשארות בין השיניים, והטעם השני הוא שמשומן הבשר עדיין עולה טעם לפה. שני הטעמים אינם שייכים בחלב. הרב יאיר וסרטיל
שאלה: מתנה לא צנועה לחברה: אם יש לי חברה חילונית מותר לי לקנות לה גופיה מכנס או חולצה קצרה כמתנה, או שבכך אני מכשילה אותה?
תשובה: אין בכך בעיא הלכתית, ואין בזה משום לפני עור לא תתן מכשול, שהרי יכולה היא לקנות בעצמה.
שאלה: מי כתב את התנ"ך?: מי כתב את התנ"ך המלא?
תשובה: התנ"ך נכתב על ידי הנביאים שקמו לעם ישראל. את התורה כתב משה רבינו עליו ה ושאר הספרים נכתבו על ידי הנביא ששמו על ספרו, כגון, ישעיהו וירמיהו. ושאר הספרים נכתבו על ידי נביאים שונים. הגמרא במסכת בבא בתרא דף יד עמוד ב מביאה מיהו הנביא שכתב כל ספר.
שאלה: נענוע ארבעת המינים: מדוע מנענעים את ארבעת המינים?
תשובה: כדי לעצור רוחות רעות וטללים רעים (סוכה דף לז ע"ב). הרב יאיר וסרטיל
שאלה: הבן הבכור "ברוגז": בני הבכור בן 23 משרת בצבא. לפני מספר חודשים - התחיל בקורס קצינים. הוא בחור נפלא ופתוח ותמיד היה בינינו יחס טוב וחם. אך לפני כחודשיים - השתנה יחסו לחלוטין כלפיי בשל הצעות לחינוך ולגיבוש המשפחה שנתן לנו ולא תמיד היה לנו נוח לקבלם (אנחנו משפחה ברוכת ילדים ב"ה). הוא הפסיק לדבר עימי, אינו מתקשר וכשהוא מגיע מהצבא הוא מדבר רק דברים הכרחיים. גם ביום הכפורים - לא טרח לבקש סליחה וכשניסיתי לשוחח עימו מספר פעמים - לא שיתף פעולה ונראה שהוא מעדיף להשאר במין "ברוגז". עצוב וקשה לי כך. מה עושים?
תשובה: לנו כהורים לא כדאי להיכנס למשחקי ברוגז. "לא רוצה הלא צריך". ומאידך אין טעם לנסות לכפות על אדם להתפייס. אם יש לך דבר עניניי עוד לעשות כגון שאדם אחר שמכיר אותכם ידבר איתו אז תפעלי בכיוון זה. אם יש לך עוד מה להבהיר לו ואינך מוצאת את הדרך לעשות זאת את יכולה לעשות זאת במכתב. בכל אופן למרות הברוגז שלו את תלמדי אותו מה המהות של חיבור בין אב ואם לבניו. אבא ואימא אינם מנתקים מגע עם הילדים. מבחינתכם אתם ממשיכים לממש את ההורות שלכם שהיא בדאגה לשלומו ובהבעת הרצון לקשר ובשמחה בהצלחתו וכאב שצערו. בסוף הוא ילמד ממכם גם את הפרשה הזו.
שאלה: לא עישרתי הכנסה: סיימתי שירות לאומי ונזכרתי שלא הפרשתי מעשר כספים. האם אני צריכה כיום, לאחר שנה מהשירות, להפריש על אותה תקופה?
תשובה: אם לא הפרשת עד היום, לא נראה לי שהחובה עד כדי לחייב אותך עכשיו.
שאלה: נוסח יעלה ויבוא: הרב נשאל לגבי אדם שמתפלל בנוסח מדויק על פי סידור קורן, אך מצא סתירה בנוסח "יעלה ויבא". בברכת המזון שם מופיע שרק בראש השנה אומרים "כי אל מלך חנון ורחום אתה" ובשאר הימים "כי אל חנון ורחום אתה", אך בשאר התפילות מופיע שתמיד יש להגיד "כי אל מלך חנון ורחום אתה". מהו הנוסח הנכון, והרב השיב כי "מי הסמכות שקבעה שנוסח קורן הוא המדויק ביותר?. בכל הנוסחאות אומרים כל השנה: כי אל מלך חנון ורחום אתה". אך גם לנוסח קורן יש מקור: "אין לומר כי אל מלך חנון ורחום אתה, שלא להשוות מלכות שמים למלכות בית דוד הנזכרת בברכת רחם. אבל בתפילת העמידה בראש חודש ויום טוב מוסיפים "מלך" (ברכות מ"ח. אבודרהם בשם הראב"ד, וכן כתב השל"ה דף פ"ב ע"ב ויוסיף אומץ סי תשפ"ג).
תשובה: אתה צודק, בסידורים מדויקים אכן יש הבדל בין תפילת עמידה לברהמ"ז ובין ר"ה לימים אחרים.
שאלה: עבודת הכנה בחול המועד: האם מותר לשלוח קורות חיים למקומות עבודה לשנה הבאה או עבודת הכנה אחרת שלא מעניין החג, כמו לחפש דירה בחול המועד?
תשובה: זה לא ראוי, כיון שלא יקרה כלום אם תעסקי בזה אחר החג.
שאלה: בית מול חזרה בתשובה: לאחרונה אני מתחזק בדת מניח תפילין משתדל ללכת לבית הכנסת שישי שבת, הולך לתפילות, אני מכניס לבית ספרי דת וסידורים. אני עדיין לא יכול להגיד שאני דתי כי עדיין אני מנסה לשמור על בית וזה דורש ממני לבצע עבירות. לאחרונה אשתי פנתה אליי והציבה אולטימטום גירושים או הדת. יש לנו כמובן ילדים ואני לא מוכן לוותר על התא המשפחתי. מחכה לעצה טובה.
תשובה: הנושא מאד מורכב. צריך יעוץ אישי עם מי שמכיר את המציאות לפרטי פרטים. אם אין לך אם מי להתייעץ אתה יכול להתקשר אלי. באופן כללי בית צריך לגרום לכך שאישתך תקבל אותך כמות שאתה. אתה לא יכול לתבוע ממנה לקיים מצוות. אולם היא לא יכולה לתבוע ממך לעשות עבירות. אם יש אולטימטום בבית זה סימן שאין הבנה והפנמה מהו בית. דווקא משום בית אסור לאף אחד להיות סמרטוט לא אתה ולא אישתך. שניכם אנשים עם אישיות. אם המצוות והתורה נהיה חלק מהאישיות שלך אינך צריך לוותר על עצמיותך. החזרה בתשובה צריכה לגרום לכך שחיי המשפחה שלך יהיו איכותיים יותר. דווקא התורה והאמונה צריכים לגרום לך להיות יותר משפחתי. אישתך חוששת מכך שאם תהיה דתי היא תאבד אותך ולא תוכלו להתענג אחד עם השני. אולם אתה צריך לפנים בתוכך ומתוך כך להעביר זאת לאישתך שחיי התורה והאמונה לא פוגעים באהבה שיכולה להיות בין בני זוג. להיפך התורה והאמונה יכולה לחזק את החיבור שבינכם. יתכן שהיא תפסיד דברים מסויימים מבחינה כמותית  למשל ליסוע איתך לים בשבת או ללכת לסרטים לא צנועים  אולם מצד שני היא תקבל איש שבאמת אוהב אותה ורק אותה. לא מסתכל על נשים אחרות, כל כולו רוצה בטובתה. היא תפסיד אולי חוויות רגעיות אולם היא תרויח חיים אכותיים נינוחים ועמוקים יותר. זה דורש ממך מאמץ גדול. אולם זהו מאמץ אמיתי ומשתלב עם חיי הדת והאמונה שאתה בחרת בהם. העיקרון הזה דורש פירוט רב. זאת ניתן לעשות רק בעל פה. שהקב"ה ינחה אותך בדרך אמת ובעיצה טובה ותמצא את הדרך לשמור על המשפחה דווקא מתוך נאמנות לעצמיותך.
שאלה: אבלות שנה בחול המועד: אשתי בשנת אבל על אמה. מה מותר לה לעשות בחול המועד? (מוזיקה, טיול וכו )
תשובה: בימי חול המועד מותר לאבל לעשות את כל אשר מותר לו במשך כל השנה כולה. הרב שמואל הולשטיין
שאלה: "חתונת" כהן וגרושה: בת דודה שלי שהיא גרושה מתחתנת בקרוב עם כהן. בגלל שהרבנות לא תחתן אותם הם מתחתנים בצורה מסורתית בארוחה במסעדה לכול המשפחה הקרובה. האם מותר ללכת ל"חתונה" כזאת? והאם יש שיקול של דרכי?
תשובה: אל תלך לשם, כדי לא לתת לגיטימציה לדבר. אין היתר לעבור על התורה ולתת לגיטימציה לדבר עבירה מפני דרכי
שאלה: חיבור הסכך באזיקונים : ברור שאין להשתמש באזיקוני פלסטיק בכדי לסכך, אבל האם בתור מעמיד המחבר את הסכך לסוכה הם מקבלים טומאה ופוסלים את הסכך, בגלל שבית הקיבול שלהם הוא ככלי או שלא?
תשובה: השאלה לא רלבנטית. פלסטיק פסול לסכך גם אם אינו מקבל טומאה כי אינו מן הצומח וממילא הוא פסול גם להעמיד סכך. אך אם הסכך מחזיק מעמד גם ללא האזיקונים והאזיקונים נועדו רק להבטיח שאפילו ברוח שאינה מצויה הסכך לא יעוף הם לא נחשבים כמעמידים.
שאלה: שתילת גוי בשנת שמיטה: האם מותר לשתול פרחים באדנית בשנת שמיטה ע"י גוי?
תשובה: אנו לא מתירים שתילה באדנית אפילו על ידי גוי, בודאי לא לנוי. בברכת התורה והארץ הרב יהודה הלוי עמיחי.
שאלה: תרומות ומעשרות בשמיטה: האם צריך לעשר פירות שהכנסנו מהחצר לבית, שהרי כל הפירות הפקר בשביעית אז למה לעשר?
תשובה: פירות שבזמן הזה הם של שנה ששית, ועל כן עדיין אינם מופקרים וצריך לעשרם ככל השנים. בברכת התורה והארץ הרב יהודה הלוי עמיחי.
שאלה: חשש ערלה בסברס?: האם יש חשש ערלה בסברס?
תשובה: סברס שנשתלים כעץ מאכל (לא כגדר) יש לנהוג בהם ערלה. וקשה מאד להבחין בשנות הערלה בעץ זה כיוון שהוא מתפרץ במקומות נוספים. בברכת התורה והארץ הרב יהודה הלוי עמיחי.
שאלה: מצב שאין מי שיאמר קדיש: מה עושים כאשר בתוך המניין אין אף אדם אבל שצריך להגיד קדיש, ובמידה והתשובה היא שהשליח ציבור צריך להגיד קדיש בכל זאת למרות שאינו אבל, מה עושים במצב שאף אחד אינו מוכן להיות השליח ציבור מאותה סיבה שיצטרך להגיד קדיש?
תשובה: קדיש יתום נאמר על ידי היתומים הנמצאים בתוך שנת האבל, ואם אין - יאמר אותו אדם שאין לו אב ואם, ויכול לאומרו גם אדם שיש לו אב ואם אם אינן הוריו מקפידים (רמ"א סי' קלב בשם מהרי"ל), ובדרך כלל מקובל שכשאין אדם שאין לו אב או אם אין אומרים כלל את הקדיש. ויש נוהגים שאחד מהקהל יאמר על כל פנים קדיש דרבנן, לאחר פיטום הקטורת (הליכות שלמה). הערה: ישנם קדישים הנאמרים לכתחילה על ידי החזן ולא על ידי היתומים, אף כשישנם יתומים, ולגבי קדישים אלו אין לחשוש לקפידא אף אם יש לחזן הורים. הרב יאיר וסרטיל
שאלה: מותר לקחת פתקים מהכותל?: לפני מס ימים ראיתי בחור שלוקח פתקים מהכותל, ככל הנראה מתוך סקרנות. עמדתי לידו וראיתי אותו מסתיר כמה פתקים ושם בתוך הכיס. א. האם דבר זה מותר? ב. אם כן, האם הדבר יהיה מותר גם אם יש חשש לכך שבתוך הפתקים יש שמות מזהים? ג. גם אם מצד הדין דבר זה מותר, האם מוסרי לעשות אותו?
תשובה: זהו מעשה שטות שהרי הוא אינו יודע מי כתב את הפתק. זה לא נכון לעשות זאת, אך אי אפשר לומר שיש בזה איסור ממש (אין כאן עניין של בעלות ורכוש, לא נראה שאיכפת לכותב הפתק מה יקרה לפתק, הוא מאמין שאם יניח את הפתק שם יהיה לו סגולה).